רשת מדיה

"רשת מדיה בע"מ" (לשעבר "רשת-נגה"), המוכרת במותג הטלוויזיה "רשת 13", היא חברת תוכן ישראלית, אשר הפעילה את ערוץ 2 מ-4 בנובמבר 1993 ועד 31 באוקטובר 2017, יחד עם שידורי קשת, הטלוויזיה החינוכית וחברת החדשות (ועד 29 באוקטובר 2005 גם לצד טלעד). ב-28 באוקטובר 2017 הסתיימו שידורי הזכיינית בערוץ 2 והחל מחצות הלילה של 1 בנובמבר, שידורי החברה מתקיימים במסגרת ערוץ 13.

החל מ-16 בינואר 2019, מפעילה גם את "חדשות 13" כחלק ממיזוג "רשת" עם ערוץ עשר. החברה מפעילה גם את ערוצי הדרמות הטורקיות (לצופי HOT ,yes, פרטנר tv וסלקום tv), ערוץ הריאליטי וערוץ הנופש (לצופי הוט, yes ופרטנר tv), ערוץ השעשועונים (לצופי yes ו-HOT) ואת אתר האינטרנט "13tv.co.il" (לשעבר reshet.tv), שכולל בתוכו גם את ארכיון nana10 (שבהמשך הפך לאתר חדשות 13, שכיום הוא חלק מ-13tv.co.il).

היסטוריה

בשנת 1984 היה דן שילון מנכ"ל חברת רשת-תקשורת והפקות בע"מ. דייוויד פדרמן כיהן בעבר כיו"ר החברה.

ב-4 בנובמבר 1993 עלה לראשונה לשידור הערוץ השני המסחרי, הנמצא במסגרת הרשות השנייה לטלוויזיה ולרדיו. עם הקמת הערוץ נמנו שלוש זכייניות שידור האחריות לגוף השידורים ולתוכני הערוץ - "שידורי קשת", "טלעד" ו"רשת". שלוש הזכייניות, אשר קיבלו חוזה שידורים לעשור אחד, החליטו שכל תקופת זמן יחליפו ביניהן ימי שידור, כך שאחת מהן תקבל שלושה ימי שידור, והשתיים האחרות - שניים.

באפריל 2005, עם סיום העשור, התקבלה החלטה על ידי ועדה הנכללת במשרד התקשורת, שרק שתי זכייניות תקבלנה חוזי שידור לעשור העוקב. מתוך ארבע המתמודדות (המתמודדת הרביעית הייתה כאן, גוף אשר לא שידר בעבר) נבחרו "קשת" ו"רשת" להוביל את לוח המשדרים. "קשת", אשר זכתה בציון סופי הגבוה במכרז, קיבלה ארבעה ימי שידור, בעוד ש"רשת" זכתה לשדר רק שלושה. לפיכך שידרה "רשת" עד 2007 בימים ראשון-שלישי ו"קשת" רביעי-שבת. בשנים 2008, 2010 וב-1 בינואר 2012 השתנו ימי השידור והיא משדרת ברביעי-שבת. מאז הזכייניות החליפו ביניהן את הימים מדי שנה.

עד מרץ 2009, שימש יוחנן צנגן כמנכ"ל החברה, אז החליפו אבי צבי.

עד 2013, השותפים בחברה היו אודי אנג'ל ומשפחת עופר באמצעות "ל.י.ן אור תקשורת" (51%), אביב גלעדי ונפתלי ש.ש. אחזקות (20%), עוגן ים אחזקות (13%), ושטראוס גרופ (16%).

באוגוסט 2012 רכשה רשת מ-Castaway את זכויות השידור של "הישרדות" בישראל. לפיכך, שידור העונות הבאות של תוכנית המציאות התקיים בערוץ 2. ערוץ 10 מחה על כך שתוכנית הדגל שלו נגנבה-לכאורה ומסר שיפתח בצעדים שונים כדי להשיב אליו את הזיכיון לתוכנית.

בדצמבר 2013 רכשה חברת "אנדמול" ההולנדית 33% מחברת "רשת". 51% מהחברה הם בידי אודי אנג'ל, ו-16% בידי משפחת שטראוס.

בנובמבר 2015 שונה שם החברה מ"רשת-נגה בע"מ" אל "רשת מדיה בע"מ".

ב-13 באוקטובר 2016 נודע כי רשת הגישה בקשת רישיון למעבר ל-7 ימים בשבוע.

בין ה-6 בספטמבר ל-7 בספטמבר 2017 העלתה רשת קדימון לשידורי ערוץ 13 החדש שבבעלותה, תחת הכותרת "ערוץ 2 עובר לערוץ 13". הכותרת הוגדרה על ידי הרשות השנייה כמטעה ונדרשה תגובת הזכיין לקדימון. כמו כן הרשות הורתה לזכיין להסיר את התשדיר מהשידור במיידי.

יום השידורים המלא האחרון של רשת במסגרת שידורי ערוץ 2 היה יום שבת, 28 באוקטובר 2017. אולם ב-31 באוקטובר, יום השידורים האחרון של ערוץ 2 בכלל, קיבלה רשת זמן אוויר מקשת כדי לקדם את עליית ערוץ 13 לאוויר. מה-1 בנובמבר 2017 מפעילה החברה את ערוץ 13 החדש, ומשדרת בו רצוף, שבעה ימים בשבוע.

המיזוג עם ערוץ עשר

עוד בתקופת ערוץ 2 דובר רבות על מיזוג של שחקנים בשוק התקשורת, בין אם מהלך שיאחד את זכייניות ערוץ 2 לכדי זכיינית אחת (מהלך שעל פי החשד קודם לכאורה עבור ארנון מילצ'ן בסיועו לכאורה של רה"מ בנימין נתניהו כדי שמילצ'ן ירכוש את מניות הזכיינית "רשת"), ובין אם מהלך שיאחד בין אחת מהזכייניות של ערוץ 2 עם ערוץ עשר. בתחילה דובר על מגעים בין "רשת" לזכיינית המתחרה, "שידורי קשת", מהלך שלא צלח, אך רבות דובר על איחוד אפשרי בין הזכיינית רשת לבין ערוץ עשר, כבר משנת 2008.

בעת הפיצול טענו הערוצים המסחריים כי הם מתקשים להתמודד עם הרגולציה וכי ההכנסות מפרסום ירדו באופן משמעותי, וכתוצאה מכך נבחנה שוב האפשרות למזג בין רשת לערוץ עשר. לפי דיווחים בכלי תקשורת התקיימו מגעים בין הצדדים, תוך אפשרות ש"קשת" תרכוש את חלקה של "רשת" בחברת החדשות (דבר שקשת ניסתה לעשות כבר בערב הפיצול, אך לא יצא לפועל בשל סירובה של "רשת") ואילו "רשת", ביחד עם ערוץ עשר, תהיה בעלת השליטה בחברת חדשות 10. ב-20 במרץ 2018 פורסם ב"TheMarker" כי בעלת השליטה בערוץ ובחברת החדשות, RGE, מתכוונת למכור את חברת החדשות בתמורה ל-200 מיליון שקל. מנכ"ל ערוץ עשר, יוסי ורשבסקי, הגיב לפרסום שמדובר ב"ידיעה שקרית".

ב-13 ביוני 2018 העבירו בעלי המניות ב"רשת" וערוץ עשר מזכר הבנות עליו חתמו שתי החברות, המבקש לפתוח בהליך מיזוג ביניהן. ב-4 ביולי 2018 חתמו רשת וערוץ עשר על הסכם המיזוג. ב-8 באוגוסט 2018 אושר המיזוג על ידי הממונה על ההגבלים העסקיים.

ב-15 באוקטובר 2018 הודיעו בעלי המניות של רשת מבטלים את המיזוג עם ערוץ עשר לאור עיכוביה של הרשות השנייה בקבלת החלטה לגבי המיזוג. עם זאת, נקבע כי הרשות השנייה תדון בנושא המיזוג שוב ותגיע להכרעה ב-7 בנובמבר 2018. שר התקשורת איוב קרא דחה את הדיון ל-8 בנובמבר 2018, ובו אושר המיזוג בין שני הגופים ותחילת שידורי הערוץ הממוזג ב-1 בינואר 2019. עקב כך, צפוי ערוץ עשר לסיים את שידוריו ב-31 בדצמבר 2018, כשבאותו יום יסתיימו שידורי חברת החדשות בערוץ 13, וביום למחרת "רשת" תשדר את תוכני ערוץ עשר ואת תוכניות חדשות עשר.
לפי הערכות, המיזוג עלול להתקיים רק במהלך ינואר 2019 ולא בתחילתו, ובשל כך ערוץ עשר וערוץ 13 יסיימו את שידוריהם במתכונתם הנוכחית רק במהלך ינואר.

ב-3 בינואר 2019 אושר המיזוג על ידי ועדת הריכוזיות. ב-15 בינואר הסתיימו שידורי ערוץ עשר, וב-16 בינואר החלו שידורי הערוץ הממוזג באפיק 13.

חלק ניכר מעובדי שני הערוצים התנגד למהלך המיזוג מפאת חששותיהם לזכויותיהם ומקומות עבודתם. ב-23 בינואר, שבוע לאחר תחילת שידורי הערוץ הממוזג, הושג הסכם קיבוצי שאושר על ידי ההסתדרות, הנהלת הערוץ הממוזג ונציגי ועד העובדים בערוץ. לפי ההסכם, 80 עובדים משני הערוצים יפוטרו, מי שיהיו מעוניינים בכך יוכלו לפרוש מרצונם בתנאים מיטיבים, ואם יפתחו תקנים חדשים או יתפנו תקנים קיימים בעתיד, תינתן עדיפות באיושם למועמדים שעבדו בערוצים אלה בעבר.

סמלילי החברה

תכנים בולטים בשידורי הזכיינית
תוכניותיה המצליחות של "רשת" זוכות לרייטינג יציב ולעיתים גבוה. בין התוכניות הזוכות להצלחה ניתן למנות את "משחק מכור", אקס פקטור, המירוץ למיליון, The Voice, הישרדות, הכול הולך, החיים זה לא הכל וכן את תוכנית הריקודים "רוקדים עם כוכבים". חוץ מהפקות המקור הישראליות של זכיינית השידור, שידר הערוץ תוכניות רכש מצליחות, ביניהן סקס והעיר הגדולה והסופרנוס.

תכנים בולטים בהווה

סדרות דרמה וקומדיה
"נבסו" (2017-רץ): סדרה קומית בכיכובם של יוצר הסדרה יוסי וואסה, מירב פלדמן וחנה לסלאו.
 "חברות" (עבר מערוץ עשר) (2019-רץ) – סדרה קומית בכיכובה של ליטל שוורץ.
 "לה פמיליה" (עבר מערוץ עשר) (2019-רץ) – סדרה קומית בכיכובם של רותם אבוהב, מריאנו אידלמן ונורמן עיסא.
 "מפלצות קטנות" (2016-רץ) - סדרה קומית סאטירית על יחסי הורים וילדים המוצגים כבובות של מפלצות. בכיכובם של אוהד קנולר, שמרית לוסטיג, אורי פפר ואורי לייזרוביץ'.
"בלקספייס" (2020–רץ) – סדרת דרמה בדיונית בכיכובו של גורי אלפי.

תוכניות מציאות, תחרויות ושעשועונים
 "הכל הולך" (2014-רץ): תוכנית בידור שבה המשתתפים נאלצים לאלתר על-פי המשחקים וסיטואציות שנתנו להם. בהנחיית דביר בנדק, ובהשתתפותם של טל פרידמן, קרן מור, מולי שולמן, שחר חסון, נעמי לבוב, אליאנה תדהר, יוסי מרשק ועוז זהבי.
 "הישרדות" (2015-רץ) - קבוצת אנשים נשלחת לאתר קשה למחיה, כגון אי בודד, ונדרשת לחיות שם תקופת זמן, להתמודד במשימות שונות ועל-פי תוצאות המשימות לקבל תגמולים ולקבוע מי ממשיך במשחק ומי מודח. בהגשת גיא זוארץ. עונות קודמות של התוכנית שודרו מ-2007 עד 2012 בערוץ 10.
 "אקס פקטור ישראל" (2013-רץ): תוכנית מציאות מוזיקלית בהנחיית בר רפאלי.
 "המירוץ למיליון" (2009-רץ): תוכנית מציאות בהנחיית רון שחר, בה מתחרים 12/11 זוגות על מיליון שקלים, במסע סביב העולם.
 "משחקי השף" (2014-רץ): תוכנית מציאות העוסקת בבישול, בהנחיית מירי בוהדנה, והשופטים: מאיר אדוני, אסף גרניט ומושיק רוט.
 "The Voice ישראל" (2012-רץ): פורמט בו בוחנים ("מנטורים" בכינויים בתוכנית) לא רואים את האנשים הנבחנים אלא רק שומעים קולם. אם "הקול" נשמע להם מבטיח, הם יכולים לבחור לעבוד איתו במהלך העונה. בהמשך מתחרים הזמרים ראש בראש ומדי שבוע מתמודדים המנטורים בינם לבין עצמם בניסיון להוביל את הזמר שלהם לניצחון. הזמר-החדש הזוכה מקבל פרס כספי וחוזה הקלטות.
 "The Wall"  (2018-רץ) שעשועון המבוסס על פורמט אמריקאי בהנחיית צביקה הדר, בו זוג משתתפים יצטרך לענות על שאלות ולנצח את ה"קיר", כדי לצאת עם יותר מ-6 מיליון ש"ח.
"מהפכה במטבח" (2015-רץ) - תוכנית דוקו-ריאליטי בהנחיית השף אסף גרניט.
 "האח הגדול" (2018-רץ) - הגרסה הישראלית המדוברת לתוכנית הריאליטי העולמית בה מספר מתמודדים נכנסים אל "בית האח הגדול", בו הם מצולמים ומוקלטים 24/7 ובמהלך השהות על הדיירים לבצע משימות שונות על מנת להישאר בבית. לפני כן התוכנית שודרה בישראל בשידורי קשת בערוץ 2 בשנים 2008–2017.
 "גוט טאלנט ישראל" (2018 - רץ) – תוכנית כישרונות בהנחיית עפר שכטר ואסי ישראלוף, אשר שופטיה הם נועה קירל, ירדן "ג'ורדי" פלג, אורי גלר ומורן אטיאס.
 "בייבי בום" (עבר מערוץ עשר) (2019 - רץ) – תוכנית דוקו-ריאליטי שתיארה זוגות ברגע לידת ילדיהם. מבוסס על פורמט בריטי.
 "החיפוש" (עבר מערוץ עשר) (2019 - רץ) – עם ענת גורן. תוכנית המחפשת את האנשים שמישהו רוצה להגיד להם תודה או סליחה.
 "לעוף על המיליון" (עבר מערוץ עשר) (2019 - רץ) - שעשועון טלוויזיה מקורי בהנחיית ירון ברובינסקי.

סדרות דרמה
 "הרמון" (2018-רץ) – מותחן פסיכולוגי חדש על אב משפחה מניפולטיבי החי בפוליגמיה, בכיכובם של אלון אבוטבול, חן אמסלם ונועם לוגסי.
 "מסובך" (עבר מערוץ עשר) (2019-רץ) – גבר בן 40, גרוש + שלוש בנות, מתאהב בצעירה אך לא יכול לנהל איתה מערכת יחסים סדירה במקביל לבלגן בחייו.

תוכניות אירוח
 "שי בשידור" (עבר מערוץ עשר) (2019 - 2021) – תוכנית אירוח סאטירית בהנחייתו של שי שטרן.

תוכניות אירוח ותוכניות תחקיר, תעודה וחדשות
 "אבודים" (2011-רץ): תוכנית תחקירים בהנחיית צופית גרנט.
 "העולם הבוקר" (בעבר נקראה "רשת על הבוקר") (1996-רץ): תוכנית הבוקר של הזכיינית, בהנחיית צביקה הדר, מירי מיכאלי ורותם ישראל
 "פותחים יום" (2017-רץ) – בהנחיית אלעד זוהר ונועה רוזין, משודרת מ-9:10 עד 11:00 ("פותחים שישי" משודרת בימי שישי מ-10:00 עד 11:00).
"הדו"ח היומי" (2018-רץ) – תוכנית אירוח אקטואלית העוסקת במה שקורה בישראל ומחוצה לה, עם סיקור האירועים בבית "האח הגדול", עם פאנל מתחלף מדי פעם, הכולל דיירים מהעונות הקודמות. בהנחיית קובי מחט.
"קפיצה למחר" (2018-רץ) - תוכנית בהנחיית צופית גרנט בה מפורסמים מקבלים הזדמנות לראות את עצמם בעוד 30 שנה.
"6 אבות" (2018-רץ) – 6 אבות היא סדרה דוקו-ריאליטי ישראלית, בתוכנית משתתפים 6 אבות ידוענים, בה הם נחשפים ומראים את אורח חייהם עם משפחתם וכיצד האבהות משפיעה על הקריירה והזוגיות. הסדרה שודרה בעבר בגרסתה הנשית בשם "6 אימהות" בערוץ 2.
"קשר השתיקה" (2018-רץ) – תוכנית בה צופית גרנט יוצאת למלחמה בשביל ההורים שאיבדו את הכל.
 "הצינור" (עברה מערוץ עשר) (2019 - רץ) – מיטב הסרטונים ברשת, בהגשת גיא לרר.
 "המקור" (עבר מערוץ עשר) (2019-רץ) – תוכנית תחקירים בהגשת רביב דרוקר וברוך קרא.
 "פנים אמיתיות" (עבר מערוץ עשר) (2019-רץ) – תוכנית תחקירים עם אמנון לוי.
 "עושות חשבון" (עבר מערוץ עשר) (2019-רץ) – תוכנית תחקירים כלכלית-חברתית בהנחיית העיתונאיות טליה פלד קינן וסיון קלינגבייל.

תכנים בולטים בעבר

תוכניות מציאות
 "משפחה חורגת" (2006-2012): תוכנית מציאות תיעודית, במהלכה מקבלת משפחה ייעוץ כלכלי מפי המאמן האישי אלון גל.
 "360" (2011): תוכנית תחקירים המנסה לסקור את האירוע ממספר זוויות. מנחים: רינו צרור ולינוי בר גפן. עיתונאים: דינה אברמסון, גדי סוקניק, שרה ב"ק ועוד.
 "TED": יאיר לפיד מגיש את מיטב ההרצאות מועידת TED.
 "קופסה שחורה" (2008): תוכנית תחקירים בהגשת עמנואל רוזן וענת גורן.
 "תעודה כחולה" (2008): סדרת תעודה של חיים יבין בנושא ערביי ישראל.
 "השורה התחתונה" (2007): תוכנית אקטואליה המסכמת את אירועי היום. בהנחיית עמנואל רוזן, ובן כספית ודנה וייס לסירוגין.
"המיזם" (2014): תוכנית מציאות העוסקת במציאת מימון לפיתוח העסקי של מיזמים והמצאות, בהנחיית אברי גלעד.
 "בוס בהסוואה" (2013-2015): תוכנית דוקו-ריאליטי בה מנהלים בכירים משנים את זהותם ומתחילים לעבוד בחברה אותה הם מנהלים תחת זהות בדויה, כעובדים זוטרים. בצורה זו, המנהלים-בהסוואה נחשפים לפעילות בדרגי השטח של החברה. בסוף כל פרק נחשף ה"בוס בהסוואה" בפני העובדים אותם פגש.
 "זה המצב" (2016): תוכנית סאטירה על המצב בישראל.
 "דייט בחשיכה" (2012): תוכנית שידוכים, ובה דייטים מתקיימים בחשיכה מוחלטת. בהגשת ירון ברובינסקי.
 "משחקי השף: אוטו אוכל" (2017): תוכנית מציאות העוסקת בבישול, בהנחיית מירי בוהדנה, והשופטים: מאיר אדוני, אסף גרניט ומושיק רוט.
 "מי יפיל את המאסטר" (2012): תוכנית בהנחיית אלי יצפאן, שבה קוסמים מנסים באמצעות קסמים להקשות על הקוסם מקס מייבן להבין את האופן שבו הם בוצעו.
"פסיכו": תוכנית בהנחיית נמרוד הראל, פעילותו של הראל היא לבצע טלפתיה על אנשים מהרחוב.
 "רוקדים עם כוכבים" (2005-2012): תחרות ריקודים בה מתחרים צמדים, הכוללים אדם מוכר מעולם הבידור, ורקדן מקצועי. בהנחיית אבי קושניר, הילה נחשון, גיא זוארץ וירדן הראל.
 "פעם בחיים" (2007-2010): תוכנית מציאות, במהלכה חווים ידוענים שבוע במקום זר להם. בין המשתתפים יעל בר-זוהר, שרית חדד ואביב גפן. התוכנית הופקה במקור על ידי יס, אולם "רשת" הייתה שותפה להפקה בעונה השנייה.
 "פרויקט מסלול" (2009): תוכנית מציאות בהנחיית שירז טל, ובה תחרות עיצוב אופנה. הגרסה הישראלית לתוכנית המציאות האמריקאית "פרויקט מסלול".
 "גריז" (2008): תחרות בהנחיית אבי קושניר שבה נבחרים שני שחקנים לתפקידים הראשיים במחזמר "גריז".
 "מפרץ האהבה" (2008): תוכנית מציאות בהנחיית אילנית לוי. מבוסס על Paradise Hotel.
 "הדבר הגדול הבא" (2007): תוכנית תחרויות של כישרונות מכל הסוגים בהנחיית נועה תשבי.
 "סוף הדרך" (2004-2005): תוכנית מציאות בהנחיית אלי אילדיס.
 "המופע של סטיב" (2003): תוכנית מציאות, בהנחיית יגאל שילון, העוקבת אחר סטיב פרנקל, ללא ידיעתו.
 "מסדרים את ההורים" (2008): תוכנית בה הילדים מחפשים שידוך להוריהם.

שעשועונים ותחרויות ריאליטי
 "כלוב הזהב" (2013–2014): שעשועון נושא פרסים בהנחיית אבי קושניר.
 "משאבת הכסף" (2012): שעשועון ישראלי מקורי בהנחיית ליאור סושרד.
 "101 דרכים לעוף משעשועון" (2011): שעשועון אקסטרים בהנחיית עפר שכטר, בו מתמודדים שטועים בתשובה עפים בדרכים יצירתיות.
 "חכמים בריבוע" (2011): גרסה החדשה של השעשועון "תשע בריבוע" בהנחיית אברי גלעד.
 "אחד נגד מאה" (2007–2013): שעשועון טריוויה בהנחיית אברי גלעד.
 "שחקו אותה בגדול" (2010): שעשועון המשחזר שעשוני עבר בהנחייתו של אברי גלעד, אשר מתמודדים בו רק ידוענים.
 "מי רוצה להיות מיליונר?" (1999-2006 עבר לערוץ 10): שעשועון טריוויה בהנחיית יורם ארבל המבוסס על הפורמט העולמי.
"המופע של רד ודביר"(2013-2015):תוכנית אירוח אשר בכל תוכנית המנחים, רד אורבך ודביר בנדק מארחים ידוענים, זמרים ושחקנים. התוכנית מבוססת על הומור ועל אופיו של רד אורבך שהוא בובה המגלמת כוכב רוק פופולרי, אגוצנטרי וגס רוח.
 "הפוליגרף" (2008): שעשועון בהנחיית גדי סוקניק בו המתמודד נשאל שאלות על חייו האישיים וזוכה בכסף אם ענה אמת. מבוסס על השעשועון האמריקאי The Moment of Truth.
 "תוצאות האמת" (2008): שעשועון סטטיסטיקה בהנחיית גורי אלפי. מבוסס על Power of Ten.
 "תשיר את זה" (2008): שעשועון קריוקי בהנחיית אסי עזר. מבוסס על Singing Bee.
 "מי שואל אותך?" (2010): שעשועון קומי מסוגת מצלמה נסתרת בהנחיית ליאור כלפון.
 "שוברי קופות" (2015): שעשועון אסוציאטיבי ישראלי, הראשון מסוגו בעולם. בהנחיית אברי גלעד.

סדרות דרמה וקומדיה
 "המוסד" (1996): טלנובלה ישראלית-ארגנטינאית שהתרחשה במוסד, בכיכובם של גיל פרנק, אביגיל אריאלי ומיכל זוארץ.
 "עניין של זמן" (2012): עונה חדשה לסדרת הנוער ששודרה ב-1992 מספרת על המשך קורותיהם של הדמויות לאחר 20 שנה.
 "אהבה מעבר לפינה" (2003–2005): טלנובלה ישראלית שהופקה בשיתוף עם "קשת" ו"טלעד" בכיכובם של יהודה לוי, סמי הורי, איה קורן, נתן דטנר, דפנה רכטר, אגם רודברג ומירי בוהדנה.
 "מיי פירסט סוני" (2002): דרמה משפחתית בכיכובם של יורם חטב ודפנה רכטר.
 "מפלצות קטנות" (2016): דרמה קומית המתארת יחסים בין הורים לילדים המוצגים כמפלצות שעירות. בהשתתפות: אוהד קנולר ואורי פפר.
 "סיטי טאוור" (2001-2002): סדרה בבניין סיטי טאוור בכיכובם של ענת עצמון, פולי רשף, צחי נוי, דן תורג'מן, צביקה פיק, אילנה אביטל ומירי בוהדנה.
 "עד החתונה" (2008-2010): סדרת דרמה קומית עם טל ליפשיץ ואוהד קנולר.
 "הכל דבש" (2007-2010): דרמה קומית שבמרכזה משפחת פוליאקוב.
 "מרחק נגיעה" (2007): סדרת דרמה המספרת על התאהבותם הבלתי אפשרית של זוריק, עולה חדש מרוסיה, ורוחל'ה הדתייה (מבוסס על מחזהו המפורסם של ויליאם שייקספיר "רומיאו ויוליה").
 "טירונות" (1998-2001): דרמה המספרת את סיפורה של יחידה קרבית, בהשתתפות אקי אבני וגולן אזולאי.
 "שיעור מולדת" (2003-2004): סדרת דרמות בודדות בנות 50 דקות, בבימוי בוגרים צעירים מצטיינים של בתי ספר לקולנוע בישראל.
 "חדר מלחמה" (2005): סדרת דרמה בכיכובם של ליאור אשכנזי ואיילת זורר.
 "מילואים" (2005-2007): סדרת דרמה בהשתתפות דרור קרן, נתן רביץ, אלון נוימן ומאיה מרון.
 "קטמנדו" (2012): סדרת דרמה המגוללת את סיפורם של תיירים ישראליים בקטמנדו. עם לירון לבו, מיכאל מושונוב וגל גדות.
 "סימני שאלה" (2011): סדרת דרמה על חוזרים בשאלה הגרים בדירת מסתור בתל אביב. עם דן שפירא, טל טלמון, גאלה קוגן, איתי תורג'מן ויון תומרקין.
 "גומרות הולכות" (2006): תוכנית מערכונים נשית סאטירית, בהשתתפות מיה דגן, איילת זורר, ענת וקסמן ודני גבע.
 "פרודים" (2015): קומדיית מצבים המציגה את סיפורם של ארבעה חברים, רון שחר, יוסי מרשק, קובי מימון, פיני קידרון.
 "עממיות" (2014): דרמה קומית פרי יצירתו של הבדרן נאור ציון שעוסקת בארבע חברות ילדות מעכו שמנסות את מזלן בתל אביב. בהשתתפותן של נטע גרטי, רותם זיסמן-כהן, אניה בוקשטיין ומלי לוי.
 "משפחה לא בוחרים" (2012): קומדיית מצבים המבוססת על הסדרה האמריקאית "כולם אוהבים את ריימונד". בהשתתפות נועה קולר, רוזינה קמבוס, שלמה בראבא, יובל ינאי ופיני קידרון.
 "השנים הכי יפות" (2011): סדרה אודות בית הספר תיכון. בהשתתפות אורנה בנאי, אורי גוטליב, גידי גוב, קרן מור, שלומי קוריאט, אורי פפר ועוד.
 "החיים זה לא הכל" (2001-2011): קומדיית מצבים מצליחה בהשתתפות אבי קושניר, ענת וקסמן ועידן אלתרמן. התוכנית החלה את דרכה בטלעד.
 "אחד העם 1" (2003): קומדיית מצבים מרעננת שזכתה למעמד של קלאסיקה בכיכובם של אילן פלד, יעל פוליאקוב, ענת מגן שבו ואורי גוטליב.
 "בלתי-הפיך" (2013-2016): דרמה קומית בהשתתפותם של עדי אשכנזי ומולי שולמן.
 "אחד העם 101" (2010): קומדיית מצבים המהווה המשך של "אחד העם 1", בכיכובם של יעל פוליאקוב, ארז בן הרוש, ענת מגן שבו, אילן פלד ואורי גוטליב.
 "קצרים" (2004-2009): תוכנית מערכונים סאטירית בהשתתפות קרן מור, מוני מושונוב, ריקי בליך ויובל סגל. התוכנית החלה את דרכה בטלעד.
 "כפיות" (2008): תוכנית מערכונים בנושא זוגיות בהשתתפות עופר שכטר, אניה בוקשטיין, ליאור אשכנזי ונתי קלוגר.
 "הישראלים" (2007): תוכנית מערכונים בהשתתפות שלישיית מה קשור ואורחים רבים נוספים.
 "שידורי המהפכה" (2002): תוכנית קומית, הבנויה כרצועת שידור מערכונית, בהשתתפות אסי כהן וגורי אלפי.
 "שוטטות" (2001-2003): סדרה קומית העוקבת אחר תלאות הפקת תוכנית ראיונות פיקטיבית בטלוויזיה הקהילתית. בהשתתפות אסף הראל, אורי גוטליב וארז בן הרוש, ומפורסמים ישראלים בתפקידי אורח.
 "איצ'ה" (1994-1997): סיטקום הומוריסטי בהשתתפות ספי ריבלין, עליזה רוזן, שגית אמת ואבי טרמין.
"שמחות" (2017): סדרה קומית בכיכובם של גיא לואל, דנה פרידר וזאב רווח.
 "המדרשה" (2015-2018): דרמת אקשן על המוסד. בהשתתפות יהודה לוי, לירון וייסמן ויהורם גאון.
 "שנות ה-80" (2013-2020): קומדיה תקופתית המבוססת על ילדותו של הבדרן שלום אסייג. בכיכובם של שלום אסייג, דניאל אסייג ועפר שכטר ועוד.
"טלוויזיה מהעתיד" (2017-2018): סאטירה בהשתתפות כוכבי רשת כגון ניב מג'ר, יואב רבינוביץ', אריאל ויסמן, טל טירנגל, ועוד.
 "לצבי יש בעיה" (2016-2019): דרמה קומית בכיכובו של צביקה הדר.

תוכניות בידור

 "גלגל החדשות" (2007): תוכנית סאטירה בהשתתפות יאיר ניצני, רמי ורד, רועי לוי, מיכל גבריאלוב, יובל שגב וארז שלם.
 "היכל התרבות" (2005): תוכנית הומור, הנוגעת לעולם הבידור, בכיכובם של אדיר מילר ושלישיית מה קשור.
 "ערב חד פעמי" (2015-2017): מופע בידור שבו מופיע בכל פעם בדרן אחר כדוגמת מוני מושונוב ואלי יצפאן.
 "אין עם מי לדבר" (1993): תוכנית סאטירה בסגנון המעגל של דן שילון, שהכיל בה סטיריקנים שונים כדוגמת יורם טהרלב. בהנחייתו של יאיר גרבוז.
 "משחק מכור" (2004-2006): תוכנית סאטירה הומוריסטית, הנוגעת לענייני השבוע החולפים בצורת משחק בין משתתפי פאנל. בהשתתפות ליאור שליין, עינב גלילי וגורי אלפי.
 "משפחת קמיצ'לי" (2004): תוכנית קומית בהשתתפות השחקנים משה איבגי, ישראל קטורזה, לירית בלבן, שולה חן וירדן בר-כוכבא.
 "צחוק מעבודה" (2008–2013): תוכנית סטנד-אפ בהנחיית שלום אסייג, ובהשתתפות אורי חזקיה, שחר חסון, ליטל שוורץ, נדב אבקסיס, ארז שלם, יעקב כהן, רועי לוי, קובי מימון ועפר שכטר.
 "מצב האומה" ו-"גב האומה" (2010–2015, 2019–2020): תוכנית סאטירה בהנחיית ליאור שליין, בהשתתפות אורנה בנאי, גורי אלפי, עינב גלילי, עידו רוזנבלום, רותם אבוהב ואורחים מתחלפים. התוכנית עברה לערוץ 10 בתחילת 2015 והחליפה את שמה ל"גב האומה", כשבהמשך חזרה ל"רשת" לאחר המיזוג.
"שבוע סוף" (2008-2010): תוכנית בידור סאטירית בהשתתפות עופר שכטר, אורי גוטליב, רותם אבוהב, קובי פרג', מיקי גבע, עידן אלתרמן, דוד קיגלר, שני כהן ואלי יצפאן.
"מלחמת המינים" (2015): תוכנית בידור וסטנד-אפ בהנחיית שלום אסייג וליטל שוורץ, בהשתתפות קובי מימון, ארז שלם, טום באום ועוד.
"פספוסים" (1994-2008): תוכנית מתיחות בהנחיית יגאל שילון.
"זהו זה!" (1995-1998): התוכנית המיתולוגית עברה ב-1995 מהטלוויזיה החינוכית לרשת ושודרה במשך שלוש עונות, תחילה בשם "זהו זה חי" ולאחר מכן "המופע של זהו זה".
"גומרות הולכות" (2006): תוכנית מערכונים נשית סאטירית, בהשתתפות מיה דגן, איילת זורר, ענת וקסמן ודני גבע.
"ערב אדיר" (2002-2004): תוכנית ראיונות, בידור והומור בהנחיית אדיר מילר.
"חנן ונתן" (1993–1994): תוכנית מערכונים בהשתתפות חנן גולדבלט ונתן נתנזון.

תוכניות אירוח, תחקירים וחדשות
 "יאיר לפיד" (2000-2007): תוכנית ראיונות מצליחה, בהנחיית יאיר לפיד, בה מראיין העיתונאי פוליטיקאים, דמויות ציבוריות ואנשי בידור שונים.
 "בשידור חי - דן שילון מארח" (1993-2000, 2013): תוכנית אירוח ובידור בהנחיית דן שילון (החלה ב-1991 בערוץ 2 הניסיוני).
 "הכל זז עם דודו טופז" (2005-2006): תוכנית בידור ואירוח בהנחיית דודו טופז. תוכנית זו שודרה בשעה 19:00 בימי ראשון-שלישי למשך עונה אחת.
 "ג'ודי 2006" (2005-2006): תוכנית אירוח בהנחיית ג'ודי ניר מוזס שלום.
 "פרפר לילה" (1997-2000): תוכנית אירוח לילית בהנחיית טל ברמן ובהשתתפות רועי לוי, רן תלם ואיריס אברמוביץ'.
 "מילקשייק": תוכנית אירוח אישית פרובוקטיבית בהנחיית צופית גרנט.
 "לחיות טוב" (2008): ייעוץ מומחים בעניינים שונים כמו הורות, תרבות ואיכות חיים. בהנחיית משה דץ, סיגל שחמון וקובי מחט.
 "גיל ריבה עד הבית" - גיל ריבה מתארח בביתם של המרואיינים.
 "אברי גלעד: תוכנית האירוח" (2009-2010) - אברי גלעד מארח את האנשים שעשו את השבוע וכן פינה קבועה של שחר חסון.
 "סוד החיים הטובים": אביגיל אריאלי מנחה תוכנית יומית בנושאים מגוונים הפונה בעיקר לקהל הצופים המבוגר.
 "משהו אישי - שרון כידון": תוכנית יומית בהנחיית שרון כידון המארחת אדם מוכר וסוקרת עמו תחנות משמעותיות בחיוו האישיים.
 "מלכות השבת" (2012): תוכנית אירוח המשודרת ביום שישי בהגשתן של ירדנה ארזי ושחר סגל.
 "החיים על פי אודטה " (2011): תוכנית אירוח בהגשתה של אודטה שוורץ.
 "שישי עד הגג " (2012): תוכנית אירוח ביום שישי בהגשתן של אילנה ברקוביץ', ימית סול ואילנית לוי.
 "כלבוטק" (2000-2013) (עברה מהערוץ הראשון): תוכנית תעודה ותחקיר, העוקבת אחר שערוריות ורמאויות, בהנחיית רפי גינת. כלבוטק עברה לערוץ 10 בעקבות מינויו של גינת לתפקיד מנכ"ל הערוץ.
 "חיים חדשים" (2015): בהנחיית ציפי ברנד. תוכנית בה משפחות עוברות לבתים חדשים על מנת להצליח יותר.
 "שיחת היום" (2018-2019,2014-2017) תוכנית אקטואליה הדנה על סדר היום בהנחיית לוסי אהריש.
 "המערכת" (2014-2018): תוכנית תחקירים בהנחיית מיקי חיימוביץ'.
 "במקום הראשון" (1997-1998) תוכנית אירוח ששודרה בימי שישי בערב, בהנחיית חני נחמיאס. בתוכנית עצמה עסקו בז'אנרים מוזיקליים ותיאטרליים כמו: פסטיבלי הילדים ומחזות הזמר. התוכנית שודרה לקראת שנת היובל למדינה.
 "מחר שבת" (2017-2018): תוכנית אירוח בימי שישי בהנחיית צביקה הדר.
 "דידי בשישי" (2017 - 2019) – תוכנית אירוח עם דידי הררי, המשודרת בימי שישי.
 "תעביר את זה הלאה (2004-2005) - תוכנית בהנחייתה של יעל בר זוהר הרעיון המרכזי התכנית היה עשיית מעשים טובים למישהו אחר, שבעקבות המעשה יעשה מעשה טוב בעצמו.
 "קטן עלינו" (1997-1998) - תוכנית בהנחיית אברי גלעד שבה הוא עזר לכל מיני אנשים.
 "מה הקשר" (2004 - 2005) - תוכנית בהנחיית קובי מחט, תוכנית שהמטרה של הצופים לגלות מה הקשר בין שלושת האורחים שמתארחים אצלו בתוכנית.
 "כסף" (1994- 1996) - תוכנית בנושא כלכלה בהנחיית אשרת קוטלר.

תוכניות בישול
 "שגב - המופע": בהגשת שגב משה - בכל תוכנית מגיעים לאולפן אורחים בעלי מכנה משותף דומה, כדי לבשל עם שגב.
 "סודות מתוקים": תוכנית אפייה בהגשת קרין גורן. התוכנית עברה בהמשך לערוץ 10.
 "מישהו לבשל איתו": בהגשת צחי בוקששתר.
 "הבית של שי-לי": תוכנית בישול בהגשת שי-לי ליפא.

תוכניות ילדים
 "חלום עליכם" (1993–1998): תוכנית ילדים בהנחיית עוזי חיטמן, באמצעותה ילדים מגשימים חלומות שונים.
 "מוסיכף" (1993 - 1994) - תוכנית של מוזיקה קלאסית לילדים בהנחיית ניצה שאול.
 "מדליק" (1993) - תוכנית אירוח ששודרה בשבת, בהנחיית דליק ווליניץ.
 "סופר דופר" (1996 - 1998) - תוכנית שהתרחשה בחנות צעצועים שכונתית, וכיכבו בה צחי נוי, דני ארליך ושרון שחל.
 "טושטוש" (1996 - 1997) - תוכנית רצף לילדים ונוער בהנחיית יעל בר זוהר ומיכאל הנגבי.
 "טוויפסי ברשת" (2000 - 2001) - שעשועון רצף לילדים ולמשפחות בהנחיית ימית סול והבובה "טוויפסי" (רובי מוסקוביץ).
 "כוכב השבת" (1997) - תוכנית רצף לילדים ונוער בהנחיית לביא זיטנר.
 "סופי טופי" (2001) - תוכנית רצף לגיל הרך בהנחיית סופי צדקה וטופי התנין (גליה ישי).

פעילויות נוספות

ערוצי הדרמות הטורקיות 

כיום, מפעילה "רשת" 6 ערוצי פרימיום המשדרים סדרות וסרטים טורקיים בחברות: HOT, NEXT TV, YES, STINGTV, פרטנר TV, וסלקום tv.
 הערוץ הים תיכוני: ערוץ שמשדר אופרות סבון חדשות שטרם שודרו בארץ לפני עלייתו. (הערוץ לא זמין ללקוחות STINGTV)
 הערוץ הים תיכוני +: ערוץ שמשדר אופרות סבון שטרם שודרו בארץ לפני עלייתו.
 הערוץ הים תיכוני 2: ערוץ שמשדר אופרות סבון טורקיות, איטלקיות ויווניות שטרם שודרו בארץ לפני עלייתו.
 ערוץ הדרמות הטורקיות +: ערוץ המשדר אופרות סבון וסרטים טורקיים נוספים שטרם שודרו בארץ לפני עלייתו.
 ערוץ הדרמות הטורקיות 2: ערוץ המשדר אופרות סבון וסרטים טורקיים נוספים שטרם שודרו בארץ לפני עלייתו.
 ערוץ הדרמות הטורקיות 3: ערוץ שמשדר אופרות סבון וסרטים טורקיים נוספים שטרם שודרו בארץ לפני עלייתו.

רשת tv ו"חדשות 13"
אתר ערוץ 13, שכתובתו המיתולוגית הייתה "reshet.tv", הוא אתר תוכן ישראלי מבית רשת. באתר ניתן לצפות בתכנים המסופקים בידי דסק חדשות עצמאי המופעל על ידי האתר, ואף בתכני הווידאו של "חדשות 13", המפנים לאתר של "חדשות 13" (לשעבר nana10 ומה שנותר ממנו), אשר שימש בעברו כאתר ערוץ עשר.

ערוץ הריאליטי 
לקראת השקתה של האח הגדול בערוץ 13, ברשת החליטו להשיק ב-HOT את "ערוץ הריאליטי", שמשודר באפיק 32 ומוקדש לתוכנית ריאליטי בישראל ומחוצה לה. בערוץ משודרות בעיקר תוכניות של הזכיינית (כגון The Voice ישראל, המירוץ למיליון ומשחקי השף), הגרסאות מחוץ לישראל (האח הגדול ו-The Voice האמריקאיות) ואף תוכניות שלא שודרו בארץ קודם לכן (תוכנית הדייטינג "אי האהבה" והתוכנית המשטרתית "נרדפים").
בחודש אוגוסט 2019, לאחר המיזוג של רשת עם ערוץ עשר, הצטרפו ללוח השידורים של הערוץ תוכניות הריאליטי של ערוץ עשר, כגון וויפאאוט והיפה והחנון.
בסוף 2019, לפני השקת העונה העשירית של האח הגדול, החל הערוץ לשדר גם ב-yes, באפיק 19.

ערוץ השעשועונים 

ב-5 בדצמבר 2020 השיקה רשת את "ערוץ השעשועונים", בעת השקתה של העונה ה-11 של האח הגדול, שמשודר באפיק 23 ב-HOT (בעבר אפיק 93) וב-YES (בעבר אפיק 18). ערוץ זה מוקדש לשעשועונים מהארץ ומהעולם, ומשדר תוכניות מרשת ומערוץ עשר (כמו 1 נגד 100, לעוף על המיליון וכלוב הזהב) וכן תוכניות מחו"ל כמו טוטו משפחתי האמריקאי ("Family Feud", נקרא גם "סכסוך משפחתי") ו"דיל או לא דיל".

ערוץ הנופש 
ב-23 במאי 2022 השיקה רשת את "ערוץ הנופש" ב-YES באפיק 67. ב-2 ביוני עלה הערוץ גם ב-HOT באפיק 93. בערוץ זה משודרים תוכני מקור ורכש מחו"ל העוסקים בטיולים, נופש ולייפסטייל מהארץ ומהעולם. הערוץ משדר תוכניות מישראל כמו "המסע המופלא של אהרוני וגידי", "הכי בעולם" ו"החופשה המושלמת", וכן תוכניות מחו"ל כמו "חופשה ב-48 שעות" ו"טיול טעמים".

Terminal-X 
בספטמבר 2017 דווח כי חברת בת של רשת רכשה כרבע ממניות אתר שיווק האופנה Terminal-X, בתמורה לפרסום אצל רשת, לתקופה המוערכת כ-5 עד 8 שנים.

13GLOBAL 
ב-15 בדצמבר 2020 "רשת" החלה להפעיל זרוע בינלאומית, בדומה למתחרתה "קשת". הזרוע הבינלאומית תהיה אחראית על מכירת תוכן מחוץ לישראל (זכויות ופורמטים) ועל יצירת תכנים ייעודים.

13Shops 
בינואר 2021 השיקה "רשת" אתר למסחר אלקטרוני בשם "13Shops".

13SPOTV 
סדרת ועידות של "רשת 13". במהלך 2020 הוחלט על השקת הוועידות. הראשונה עסקה בנושאי כלכלה על רקע הנורמליזציה עם איחוד האמירויות והאפשרויות הכלכליות שנפתחו לישראל לשיתופי פעולה, והשנייה עסקה במצב הבריאותי על רקע מגפת הקורונה. במקביל, גם "קשת" הפיקה ועידה משלה.

יאמיז 
באוקטובר 2017 פורסם כי ברשת עובדים על ערוץ אוכל עצמאי שמתוכנן לשדר ב-HOT, סלקום tv ובפרטנר TV. ערוץ בשם יאמיז משודר כבר כיום בפרטנר TV. הערוץ צפוי להתכתב עם האתר הקולינרי של רשת. בסופו של דבר הערוץ לא יצא לפועל וירד מפרטנר tv בספטמבר 2019.

פרויקט "המרושתים" 

ב-2017 רשת פתחה פרויקט ושמו "המרושתים" בפרויקט השתתפו כוכבי הרשת מישראל, שהעלו באופן קבוע סרטונים לרשתות החברתיות. בפרויקט רשת פתחה דף חדש באתר שלה הנקרא "המרושתים" ושם עלו סרטונים שנלקחו מהרשתות החברתיות (בעיקר יוטיוב) וסרטונים שהועלו לראשונה באתר reshet.tv.

ישרא-בלוג

עם מיזוג רשת-עשר, והבעלות על כל הזכויות והקניין של ערוץ עשר לידי רשת, גם אתר ישרא-בלוג הועבר לידי "רשת". בחודש מאי 2019 פורסם באחד הבלוגים כי בכוונת רשת להוריד את ישראבלוג לצמיתות מהאינטרנט לקראת סוף חודש יוני באותה שנה, ובמקביל מנהלים מספר בלוגרים מאבק לקבל את האתר לידיהם.

קישורים חיצוניים

הערות שוליים

חברות בידור
חברות טלוויזיה ישראליות
תל אביב-יפו: חברות